Kunst- og designhøgskolen i Bergen

Kunst- og designhøgskolen i Bergen (KHiB), tidligere Kunsthøgskolen i Bergen, også kalt Bergen Kunsthøgskole, var en vitenskapelig høgskole i Bergen som tilbød høyere utdanning innen visuell kunst og design. Høgskolen hadde avdelinger for kunst og design. Utdanningen omfattet fagområdene fri kunst, fotografi, grafikk, keramikk, tekstil, visuell kommunikasjon, interiørarkitektur og møbeldesign. Skolen hadde rundt 350 elever.

Høgskolen ble opprettet i 1996 gjennom en sammenslåing av Vestlandets kunstakademi, opprettet i 1972, og Statens høgskole for kunsthåndverk og design, opprettet i 1909. Skolen disponerte seks bygninger i Strømgaten 1, Marken 37, Vaskerelven 8, Kong Oscars gate 62 og C. Sundts gate 53 og 55. I 2017 ble alle funksjonene samlokalisert i Møllendalsveien i et bygg tegnet av Snøhetta. Strømgaten 1, som tidligere huset Bergen tekniske skole, ble fredet ved forskrift den 25. juni 2013. Bygninger er tegnet av Giovanni Müller og oppført årene 1874-76.

Kunst- og designhøgskolen i Bergen var én av to selvstendige nasjonale institusjoner som tilbød denne utdanningen. Den andre er Kunsthøgskolen i Oslo. 3. februar 2012 ble navnet endret fra Kunsthøgskolen i Bergen til Kunst- og designhøgskolen i Bergen.Offisielt frå statsrådet 3. februar 2012, avsnitt 6

Kunst- og designhøgskolen i Bergen ble i 2014 akkreditert som vitenskapelig høgskole i kunst.

Den 2. juni 2016 ble det klart at KHiB og Universitetet i Bergen ønsket å slå seg sammen fra 1. januar 2017.KHiB og UiB ønsker sammenslåing Den 17. juni 2016 ble sammenslåingen vedtatt, og det ble bestemt at KHiB og Griegakademiet sammen skulle bli til Fakultet for kunst, musikk og design ved Universitetet i Bergen. Fakultetet ble formelt opprettet 1. januar 2017, og har tre institutter: Institutt for kunst, Griegakademiet - Institutt for musikk og Institutt for design.

Referanser

Eksterne lenker

 Bergen byleksikon på nett, om Kunst- og designhøgskolen i Bergen
 Fredning av bygningen i Strømgaten 1 pdf


Kategori:Utdanning i Bergen
Kategori:Statlige kunsthøgskoler i Norge
Kategori:Utdanningsinstitusjoner etablert i 1996
Kategori:Bergenhus
Kategori:Fredete byggverk i Vestland
Kategori:Kulturminner i Bergen
Kategori:Bergens historie
Kategori:Utdanningsinstitusjoner nedlagt i 2016
Kategori:Hordalands utdanningshistorie